SKRIFTLIG FORESPØRGSEL E-1617/00

af Francesco Turchi (UEN) og Mauro Nobilia (UEN) til Kommissionen

(29. maj 2000)

Om: Uregelmæssigheder begået af ngo'er i forbindelse med hjælpen til Kosovo

Ifølge autoritative kilder i pressen skulle Kommissionen være i besiddelse af en detaljeret rapport, som afslører, hvorledes en række ikke-statslige humanitære organisationer pludselig opstod i Europa og Albanien under krigen i Kosovo og forsvandt som dug for solen ved konfliktens afslutning. De skulle ifølge rapporten have brugt hjælpen som dække for smuglervirksomhed med dagligvarer, der var bevilget af regeringerne og den internationale solidaritet, og som de afsatte den på det sorte marked. I nogle tilfælde skulle den humanitære hjælp også være blevet brugt som dække for UCK's handel med våben. Undersøgelsen er foretaget af Delegationen for Bistand til Toldvæsenet i Albanien (CAM) i samarbejde med de albanske myndigheder og finansieret af Kommissionen. Rapporten skulle påvise alvorlige uregelmæssigheder for mere end 40 % af ngo'ernes vedkommende, samt

at nogle organisationer havde direkte rod i den organiserede kriminalitet. Dette har medført en voldsom svindel til skade for Kosovoflygtningene og et fald i den lovlige albanske eksport på mere end 60 % i perioden. Rapporten, som Kommissionens GD XXI er i besiddelse af, skulle ifølge direktør De Graaf (jf. brev af 23.3.2000 til den italienske journalist Fausto Viloslavo) være fortrolig efter krav fra de albanske myndigheder, men disse henviser på deres side til Kommissionens Delegation for Bistand til Toldvæsenet i Albanien (jf. svar fra den albanske tolddirektør Petrit Ago).

1. Vil Kommissionen på den baggrund oplyse, om rapporten vil blive offentliggjort?

2. Vil den snarest underrette Europa-Parlamentet og dets kompetente organer?

3. Vil den oplyse om de nødvendigvis gode grunde til, at den er blevet holdt fortrolig?

4. Vil den oplyse, hvilke foranstaltninger den agter at træffe?

Svar afgivet på Kommissionens vegne af Frederik Bolkestein

(7. september 2000)

1. og 3. Den af de ærede medlemmer nævnte rapport blev udarbejdet af en blandet arbejdsgruppe bestående af albanske toldembedsmænd bistået af eksperter fra Delegationen for Bistand til Toldvæsenet i Albanien (CAM), der er et EU-finansieret program. Den blandede arbejdsgruppe blev nedsat efter en formel anmodning fra den albanske finansminister med det formål at gennemføre undersøgelsen. Rapporten blev afleveret til den albanske toldgeneraldirektør Ago den 29. februar 2000. Rapporten er de albanske myndigheders ejendom, og det er derfor op til dem at beslutte, om den skal offentliggøres. Kommissionen har modtaget et eksemplar af rapporten, og Det Europæiske Kontor for Bekæmpelse af Svig (OLAF) er opmærksom på den.

2. Som de ærede medlemmer ved, har Kommissionen og Parlamentet indgået en interinstitutionel aftale, der fastsætter regler for overførsel af dokumenter mellem de to institutioner. Kommissionen søger de albanske myndigheders godkendelse til at overdrage rapporten. Kommissionen vil holde de ærede medlemmer underrettet om enhver udvikling i denne forbindelse.

4. Kommissionen henviser de ærede medlemmer til besvarelsen af skriftlig forespørgsel E-1367/00 fra fru Muscardini(1).

(1) EFT C 81 E af 13.3.2001.